**עופר ורטה** (נולד ב-23 במאי 1990) הוא כדורגלן ישראלי, המשחק בעמדת המגן הימני במכבי הרצליה.

קריירה
------

ורטה נולד באשדוד והחל לשחק כדורגל במחלקת הנוער של מועדון ספורט אשדוד. לקראת עונת 2010/2011 צורף לסגל הקבוצה הבוגרת של המועדון, וב-30 ביולי 2010 ערך את הופעת הבכורה שלו בקריירה, כשפתח בהרכב הקבוצה בניצחון 2–1 על הפועל באר שבע במסגרת גביע הטוטו. ב-21 באוגוסט ערך את הופעת הבכורה שלו בליגת העל, כשפתח בהרכב הקבוצה בניצחון 2–1 על הפועל עכו. כבר בעונתו הראשונה הפך ורטה לשחקן הרכב קבוע בקבוצה, וב-17 באוקטובר 2010 כבש את שער הבכורה שלו בליגת העל, שער השוויון בתוספת הזמן במשחק מול הפועל באר שבע שהסתיים בתיקו 3–3, אך עקב התפרעות אוהדי אשדוד נקבע בבית הדין כי היא תספוג הפסד טכני, והשער שכבש ורטה בוטל. את שערו הרשמי הראשון הבקיע בעונה שלאחר מכן, ב-11 בפברואר 2012, בניצחון 3–2 על הפועל חיפה. בסך הכל שיחק ורטה חמש עונות במועדון ספורט אשדוד, ובתום עונת 2014/2015 ירד עם הקבוצה לליגה הלאומית, לאחר שסיימה במקום האחרון בטבלה.

ב-1 ביולי 2015 חתם ורטה בקבוצת הפועל תל אביב. ב-1 באוגוסט 2015 ערך את הופעת הבכורה שלו במועדון, במשחק דרבי מול מכבי תל אביב במסגרת גביע הטוטו, ובסך הכל ערך 34 הופעות בכל המסגרות בעונת 2015/2016. ב-21 בינואר 2017 כבש את שער הבכורה שלו בהפועל תל אביב, בניצחון 1–0 על הפועל אשקלון. בהמשך עונת 2016/2017 איבד את מקומו בהרכב לאחר הצטרפותו של אייל משומר לסגל הקבוצה, אשר בתום העונה ירדה לליגה הלאומית.

ב-8 בספטמבר 2017 חתם ורטה לשנתיים בבית"ר ירושלים, ולאחר עונה אחת שוחרר מהקבוצה. ב-25 בדצמבר 2018 חתם ורטה בהפועל נצרת עילית מהליגה הלאומית עד לסיום העונה. ב-27 ביוני 2019 חתם בהפועל רמת גן.

ב-31 באוגוסט 2020 חתם ורטה בהפועל אדומים אשדוד.

ב-25 ביולי 2022 שב להפועל רמת גן, וחתם לעונה אחת. לאחר 8 משחקים בלבד, ורטה עזב את הפועל רמת גן וחתם במכבי הרצליה מליגה א' דרום.

במרץ 2024 הודיע ורטה כי במידה ושכרו לא יעלה בלפחות 10,000 דולר לשנה הוא יעזוב את הקבוצה, והקבוצה נכנעה לדרישותיו והעלתה את שכרו. אירוע זה גרם למספר כדורגלנים נוספים בקבוצתו לצאת בדרישות שכר נוספות כלפי הקבוצה, אך זו אינו נכנעה לדרישתם. פרשני כדורגל רבים סוברים כי דבר זה נובע מהערכת מנכ"ל הקבוצה את ורטה, אך כנגדם יש הסוברים כי מנכ"ל הקבוצה נכנע ללחץ האוהדים והתקשורת, והוא עצמו היה שש לפטרו.

### נבחרת ישראל

ב-27 במאי 2011 ערך ורטה את הופעת הבכורה שלו במדי הנבחרת הצעירה של ישראל, במשחק ידידות נגד הולנד עד גיל 21. לקראת אליפות אירופה לנבחרות צעירות שנערכה בישראל ביוני 2013 זומן ורטה לסגל הנבחרת, ושיחק במשחק האחרון נגד אנגליה, שהסתיים בניצחון 1–0. בסך הכל ערך ורטה 12 הופעות במדי הנבחרת הצעירה.

סטטיסטיקה
---------

נכון ל-1 ביוני 2021

| מועדון | עונה | ליגה | גביע | גביע הטוטו | סה"כ |
| --- | --- | --- | --- | --- | --- |
| משחקים | שערים | משחקים | שערים | משחקים | שערים | משחקים | שערים |
| מ.ס. אשדוד | 2010/2011 | 32 | 0 | 3 | 0 | 5 | 0 | 40 | 0 |
| 2011/2012 | 35 | 1 | 4 | 0 | 4 | 0 | 43 | 1 |
| 2012/2013 | 24 | 0 | 0 | 0 | 3 | 0 | 27 | 0 |
| 2013/2014 | 31 | 0 | 2 | 0 | 0 | 0 | 33 | 0 |
| 2014/2015 | 23 | 0 | 2 | 0 | 3 | 0 | 28 | 0 |
| הפועל תל אביב | 2015/2016 | 29 | 0 | 1 | 0 | 3 | 0 | 33 | 0 |
| 2016/2017 | 20 | 1 | 2 | 0 | 5 | 0 | 27 | 1 |
| בית"ר ירושלים | 2017/2018 | 15 | 0 | 4 | 0 | 0 | 0 | 19 | 0 |
| הפועל נצרת עילית | 2018/2019 | 19 | 0 | 1 | 0 | 0 | 0 | 20 | 0 |
| הפועל רמת גן | 2019/2020 | 27 | 0 | 0 | 0 | 5 | 1 | 32 | 1 |
| הפועל אדומים אשדוד | 2020/2021 | 20 | 2 | 1 | 0 | - | 1 | 21 | 2 |
| סה"כ בקריירה | 275 | 4 | 20 | 0 | 28 | 1 | 323 | 5 |

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu

הערות שוליים
------------

1. ↑  עמית גולדשטיין‏, הפועל תל אביב החתימה את עופר ורטה ובן אלגרבלי, באתר וואלה!‏, 1 ביולי 2015
2. ↑  מיכאל וייסרמן, עופר ורטה חתם בהפועל נצרת עילית, באתר דאבל פס, 25 בדצמבר 2018
3. ↑  מיכאל וייסרמן, עופר ורטה חתם בהפועל רמת גן, באתר דאבל פס, 27 ביוני 2019
4. ↑  ליאב אחבאן, פרסום ראשון: שי חדד ועופר ורטה חתמו בהפועל אדומים אשדוד, באתר כאן דרום, 31 באוגוסט 2020
5. ↑  בובקאר פופאנה חתם בעירוני טבריה, עופר ורטה חזר להפועל רמת גן, באתר וואלה!‏, 25 ביולי 2022
6. ↑  יונתן גינזבורג, ‏רוצה ללחזור לאומית: ורטה חתם במכבי הרצליה, באתר ONE‏, 1 בינואר 2023